Valpefabrikk

En valpefabrikk er en benevnelse for en gruppe kyniske oppdrettere av hunder. Det er oppdrett for profittens skyld, og uten omtanke for de hundene som avles frem. Valpefabrikker finnes over hele verden, men i Europa har de gjort seg spesielt gjeldende i Øst-Europa, der smugling til andre land også er svært utbredt. Det finnes også valpefabrikker i Norge og mange andre land. Størst og først var trolig USA, der forholdene som preger en valpefabrikk ble definert av distriktsretten i Minnesota så tidlig i 1984.

 Bakgrunn 
Valpefabrikker følger av etterspørselen for bestemte hunderaser eller hundeblandinger. Etterspørsel, på sin side, genereres gjerne av et motefenomen, mens motefenomenet gjerne følger av spesielle hendelser (film, tv, forbud og lignende) eller av at kjendiser eller bestemte miljøer omgir seg med en bestemt type hund og blir et eksempel som andre ønsker å følge. Derfor knyttes ofte valpefabrikker til såkalte designerhunder og kamphunder.

Chihuahua ble for eksempel voldsomt populær da hotellarvingen Paris Hilton begynte å vandre rundt med en slik i vesken sin. Prisen på hunderasen skjøt øyeblikkelig i været, samtidig som det dukket opp valpefabrikker over hele verden for å dekke den økte etterspørselen.

Labradoodle er et annet eksempel. Da kjente mennesker som Neil Young, Tiger Woods, Christie Brinkley, Perez Hilton, Jeremy Clarkson, Richard Hammond og tidligere visepresident i USA Joe Biden skaffet seg labradoodle steg både etterspørselen og prisene, til tross for at en labradoodle er en 50/50 blandingshund mellom labrador retriever og puddel. Det vokste frem nye valpefabrikker for å dekke den økende etterspørselen. Da kronprins Haakon anskaffet en labradoodle til familien i 2009, steg også etterspørselen og prisen kraftig i Norge, samtidig som det dukket opp ny oppdrett av blandingen og kritikk av kongefamiliens valg i media.

Da det ble bestemt at enkelte hunderaser og blandinger skulle bli forbudt å holde i Norge, økte etterspørselen etter noen av dem. Amerikansk pitbullterrier (pitbull) var en av rasene som ble forbudt. Det førte til at pitbull i økende grad ble krysset med amerikansk staffordshire terrier (amstaff), som fortsatt var en godkjent og akseptert hunderase. Da myndighetene oppdaget dettem ble det også utstedt forbud mot amstaff, som vanskelig lot seg skille fra pitbull. Det førte imidlertid til at staffordshire bull terrier (staffe), som er en mindre lignende hund, ble stadig mer populær her. Den figurerte ved inngangen til 2017 på tredjeplass over Norges mest populære hunderaser, men kan ikke hevdes å være belemret av valpefabrikkvirksomhet.

 Dyrevelferd 
Det knytter seg ofte store dyrevelferdsproblemer til valpefabrikkene, av og til også regulære dyretragedier til driften. Virksomheten er gjerne også lyssky og drives ofte lovstridig, også med ulovligheter som ikke knytter seg direkte til hund. Produksjon av ulovlige kamphunder og arrangement av regulære hundekamper knyttes også til dette miljøet. Avlsdyr blir også stjålet fra andre og satt i produksjon i fabrikkene. Fabrikkene driver også storstilt produksjon av falske dokumenter som følger valpene, herunder gjerne falske veterinærdokumenter og eksportpapirer. Dette skaper en betydelig risiko for å spre alvorlige smittsomme sykdommer over landegrensene.

 Referanser 
Redaksjonen (2009) Her er Milly Kakao! Aftenposten, 3. juli 2009. Besøkt 2017-07-27

Avenson v. Zegart, 577 F. Supp. 958 (1984), 960 (United States District Court, D. Minnesota, Sixth Division January 17, 1984) (“A "puppy mill" is a dog breeding operation in which the health of the dogs is disregarded in order to maintain a low overhead and maximize profits.”)

Aleksander Hømanberg (2015) Hundeoppdretteren i Enebakk blir tiltalt. Romerikes Blad, 28. august 2015

NKK (2017) Topp 25 - Populære hunderaser i Norge 2012–2016 . Norsk Kennel Klub (NKK). Besøkt 2017-07-31

Tori Pedersen (2013) Facebookstorm mot kongefamiliens hundevalper. TV 2, 11. juni 2013. Besøkt 2017-08-01.

Henrik Brattli Vold, Jan Rune Måsø, Maria Elsness (2013) Valper lider for å bli solgt billig NRK Livsstil, 16. oktober 2013 Besøkt 2017-08-01.

 Eksterne lenker 


Kategori:Hunder
Kategori:Dyreavl